Helle Thorning-Schmidt (S), 2012-01-11:
Vi står ved indgangen til et nyt år, og jeg vil gerne opridse nogle af de mål, som regeringen allerede har nået, og noget af det, vi gerne vil i de kommende år.
Det er regeringens klare mål at bringe Danmark sikkert igennem krisen og ud på den anden side med vores velstand, ordentlighed og omsorg for hinanden i behold.
Udgangspunktet er ganske alvorligt.
Vi står med et underskud på de offentlige finanser på 100 mia. kr., der er krise i verden og i Europa, og krisen er desværre langtfra slut.
Som jeg sagde i min nytårstale, bliver 2012 ikke året, hvor vi for alvor kommer fri af problemerne, men 2012 kan til gengæld blive året, hvor vi får taget fat på de alvorlige beslutninger, der skal tages for at komme sikkert ud på den anden side af krisen og for at ændre retningen for Danmark.
Vi er allerede i gang, og jeg vil gerne fremhæve fem punkter, hvor regeringen allerede har gennemført at få en helt ny retning for Danmark: For det første går vi nu fra en passiv økonomisk politik til en aktiv økonomisk politik.
Vi er i gang med at kickstarte dansk økonomi, og vi skaber på den måde job, som ikke ville have været der uden vores kickstart.
For det andet har vi haft modet til at skaffe nye indtægter til vores samfund.
Det er ikke så nemt, men det er nødvendigt, hvis vi gerne vil investere i vores børn, vores unge, i forskning og uddannelse.
For det tredje har vi gjort op med VKO's lidt meningsløse symbolpolitik.
Vi har gjort op med den fattigdomsideologi, der herskede før.
Vi vil stille nye krav til mennesker på kontanthjælp, men også tale med og om hinanden på en ordentlig måde.
Derfor har vi afskaffet fattigdomsydelserne, og derfor går vi i gang med at diskutere kontanthjælp på en ny måde.
For det femte er der udenrigspolitikken.
Vi tror jo på en bred udenrigspolitik.
Det gælder lige fra de skarpe missioner, som vi har gang i i Afghanistan, til øget bistand til de fattige lande.
Vi skal have en bred udenrigspolitik i Danmark.
Det er også derfor, vi har øget udviklingsbistanden, og det er derfor, at planerne om en permanent toldkontrol ved den dansk-tyske grænse er rullet tilbage.
På fem områder har vi i løbet af vores 100 første dage ændret kursen for Danmark.
Det er vi meget tilfredse med.
Men vi har jo selvfølgelig også en række alvorlige beslutninger, som ligger foran os, og som vi kommer til at bruge 2012 på.
Vi kommer til at reformere store dele af vores velfærdssamfund.
Jeg har allerede nævnt førtidspensionen og kontanthjælpen.
Og det er vigtigt at holde fast i, at når vi reformerer de her store områder, gør vi det ikke for at glæde økonomerne.
Det handler først og sidst om mennesker; det handler om at kunne bevare det velfærdssamfund, som rigtig mange danskere holder af.
Det skal vi gøre ved at reformere tingene.
Vi er godt i gang med en ambitiøs energiaftale, som skal sætte gang i den grønne omstilling i Danmark, så vi får mere vedvarende energi, mere grøn teknologi og færre drivhusgasser.
Danmark har brug for reformer, og derfor vil vi se fordomsfrit på alle de her områder – det har Danmark brug for i netop den her tid.
På udenrigsområdet har vi en masse arbejde foran os, som vi glæder os til.
Netop i dag afholdes den officielle åbningsceremoni for formandskabet.
Der er ikke nogen tvivl om, at vi jo sætter os i formandskabsstolen på et meget svært tidspunkt for Europa.
Europa står over for en alvorlig krise.
Formandskabet er en vigtig opgave for hele Danmark, og vi er helt overbevist om, at vi kan gøre en forskel.
I sidste uge præsenterede vi vores formandskabsprogram, og det handler dybest set om, at vi gerne vil være med til at sikre, at Europas økonomier bliver ansvarlige.
Vi vil stimulere væksten i Europa og skabe flere arbejdspladser, og vi vil arbejde for et grønt og sikkert Europa for borgerne.
I Danmark har vi en god og sund tradition for at inddrage Folketinget i alle europapolitiske spørgsmål.
Den tradition vil vi selvfølgelig holde fast i, og formandskabet er og bliver en national opgave, som jeg er helt overbevist om at vi kan holde sammen om her i Folketinget.
Alt i alt bliver 2012 et utrolig vigtigt år for Danmark og for Europa.
Det er et år, hvor vi skal træffe afgørende beslutninger, og uden at det her skal være en åbningstale, vil jeg sige, at jeg glæder mig til samarbejdet med alle Folketingets partier.
Jeg håber, der er rigtig mange, der vil være med til at tage ansvar for, at Danmark kommer sikkert og trygt igennem krisen.